AFET อนุมัติบล.เคทีซีมิโก้เป็นสมาชิก
ตลาดสินค้าเกษตรล่วงหน้า อนุมัติบล.เคที ซีมิโก้ เป็นสมาชิกนายหน้า รับแนวโน้มราคาสินค้าเกษตรเติบโต
3 ม.ค. 2556

ตลาดสินค้าเกษตรล่วงหน้า อนุมัติบล.เคที ซีมิโก้ เป็นสมาชิกนายหน้า รับแนวโน้มราคาสินค้าเกษตรเติบโต
คณะกรรมการตลาดสินค้าเกษตรล่วงหน้า (AFET) มีมติอนุมัติรับบริษัทหลักทรัพย์ เคที ซีมิโก้ จำกัด (KT Zmico Securities Company Limited) เข้าร่วมเป็นบริษัทสมาชิกนายหน้าซื้อขายล่วงหน้าของ AFET มีผลตั้งแต่วันที่ 20 ธันวาคม 2555 โดยมีเหตุผลว่า เป็นบริษัทหลักทรัพย์ที่มีความแข็งแกร่งทางการเงิน มีทุนจดทะเบียนกว่า 1.83 พันล้านบาท ทีมงานวิจัยมีคุณภาพ และมีความพร้อมในการให้บริการธุรกิจใหม่ๆ ที่จะเกิดขึ้นอย่างต่อเนื่อง อีกทั้งยังมีฐานลูกค้าขนาดใหญ่และมีสาขาครอบคลุมทั่วทุกภูมิภาคจำนวนถึง 20 สาขา และมีจำนวนเจ้าหน้าที่การตลาดขึ้นทะเบียนสำหรับการแนะนำตราสารอนุพันธ์ถึง 368 คน และคาดว่าจะทยอยดำเนินการขึ้นทะเบียนเป็นเจ้าหน้าที่การตลาดแนะนำสินค้า AFET มากขึ้นอย่างต่อเนื่อง
นายชาตรี สหเวชชภัณฑ์ กรรมการและผู้จัดการ AFET กล่าวว่า AFET ได้รับความสนใจจากบริษัทหลักทรัพย์ชั้นนำต่างๆ ของตลาดทุนไทย เข้าร่วมเป็นสมาชิกอย่างต่อเนื่อง ซึ่งการที่บอร์ด AFET ตอบรับ บล. เคที ซีมิโก้ เข้าเป็นสมาชิกนั้น จะเป็นโอกาสในการขยายฐานนักลงทุนให้เพิ่มมากขึ้น เนื่องจาก AFET ไม่ได้มีเพียงลูกค้าที่เป็นผู้เกี่ยวข้องกับสินค้าเกษตรที่ใช้กลไกของ AFET เพื่อป้องกันความเสี่ยงในด้านราคาเท่านั้น แต่ AFET ยังมุ่งตอบสนองการเป็นตลาดเพื่อนักลงทุนให้เข้ามาซื้อขายสัญญาล่วงหน้าได้อีกด้วย ขณะนี้มีบริษัทหลักทรัพย์ชั้นนำต่างๆ หลายบริษัท ทยอยเข้ามาเป็นสมาชิกนายหน้าซื้อขายล่วงหน้า เพื่อเตรียมพร้อมรองรับทั้งผู้ประกอบการและนักลงทุนจำนวนมากที่จะมาลงทุนในสินค้าเกษตรล่วงหน้าอย่างเต็มที่